Giuvanni_da_Procida
Nu capupòpulu dû Vèspiru
L’Ìsula, picciò, fu arrusbigghiata a lu sintimentu di libbirtà di la bona parlantina di Giuvanni da Procida ca urganizzò la rivolta di Palermu, priparànnula ‘n tutti li dittagghi, sprunannu (ntô 1281) la ntromissioni di lu ‘Mpiraturi Micheli Paleologo ‘n favuru di lu ‘nfanti Petru d’Aragona. Gibbon dici ca Giuvanni cci misi dui anni pi purtari a cumpimentu l’òpira diplumàtica: «Travistutu di frati, o di mindicanti, lu ‘nstancàbili missiunariu di lu ribbillamentu curreva di Custantinopuli a Roma, e di la Sicilia a Saragozza». N’àutru ‘mpurtanti stòricu dû Mediuevu, Steven Runciman, ammetti ca «Nti la primavera di lu 1282 tuttu lu munnu miditirràniu sapeva ca na crisi era vicina», mentri ca li siciliani «scuntenti, ‘nciammati di l’emissari aragunisi e fatti ricchi di l’agenti di Custantinopuli, cuntinuàvanu ammucciuni a cumpluttari la rivolta». Àutri vuci dìciunu ca putissi èssiri ca Giuvanni da Procida si muvìu pi vinnitta, ca na so’ figghia «s’avìa ammazzatu lu stissu jornu di lu spusalìzziu, pi nun aviri l’affruntu di lu jus primae noctis di nu capitanu francisi ca alluggiava nti la so’ casa e ca sparti era fidìfragu picchì avìa fingiutu di dari lu sò cunzensu a ddi nozzi». Lu valurusu medicu era prisenti nti la scena di lu “fattazzu” la sira di lu 30 marzu 1282. Accumpagnatu di li figghi Francescu e Tummasu, l’eroi dû Vèspiru guvirnò la summossa. La cità ‘n picca tempu vinni cunquistata. Li francisi, pigghiati a la ntrasatta, nun àppiru mancu lu tempu d’addifinnìrisi, ca, a gruppi, li ribbeddi cci foru ‘n coddu. Davanti a lu ribillamentu sicilianu, Carlu d’Angiò non si detti pi persu. Iddu e li so’ eredi circaru pi quasi nu sèculu di ripigghàrisi la Sicilia, senza pirò ariniscìricci. Nu misi doppu li Vèspiri, s’arribbiddò macari Missina ca vinni misa sutta a nu longu assèdiu di li surdati francisi. L’8 austu di dd’annu foru dui fìmmini, Dina e Clarenza (sunnu aricurdati nti l’artìsticu rilòggiu di la Cattitrali), a addunàrisi di l’assartu dû nimicu e a avvisari li difinsuri di la citati. La liggenna voli ca ‘ntirvinìu macari la Modonna, prutittrici di la cità, a mèttiri Missina ô riparu dû so’ mantellu. Cci fu nu tuntativu di midiazioni di nu missaggeru dû Papa, lu cardinali Gerardu di Parma, pi cunvìnciri li missinisi a arinnìrisi. Quannu chisti s’accurgeru ca lu Cardinali era mannatu di Carlu, ci dìssiru ca s’accuntitàvanu di mòriri, ma no di turnari sutta a lu so’ dumìniu. Petru III d’Aragona (cunziddiratu di li siciliani lu liggìttimu eredi ô tronu, avennu chistu maritatu la figghia di re Manfredi), Lu 30 austu sbarcò a Trapani, cunquistannu lu regnu senza luttari, grazzi a la Voluntas Siculorum. Lu 2 sittèmmiru, a Palermu, vinni acclamatu re di la fudda. Tri anni doppu li Vèspiri, nisceru di la scena tutti li prutagunisti di la vicenna, è ristò sulu Giuvanni da Procida ca, numinatu Granni Cancilleri di Sicilia (a lu 2 di frivaru di lu 1283), murìu, all’etati di uttantott’anni, a Roma, nti lu 1298. Ntô frattempu si cummatteva na longa guerra, durata novant’anni. Na speci di “storia ‘nfinita” ca fici macari scurdari a li siciliani lu mutivu ca l’avìa purtati a lu ribbillamentu di lu 1282. Si l’avìssiru aricurdatu sèculi doppu. Lu scrissi, cu granni chiarizza, Micheli Amari nti la prifazzioni di la so’ “Storia del Vespro” (Storia dû Vèspiru): lu libru «nascìu di li passioni ca  agitàvanu la Sicilia avanti a lu 1848», accussì comu avìa succidutu 566 anni apprima.